Войната на петата коалиция е третата война между Франция и съперниците ѝ, откакто Наполеон Бонапарт се провъзгласява за император (2 декември 1804 г.). В предишните войни той умело се справя с коалиции с превъзхождаща сила – третата (1805) и четвъртата (1806 – 1807). Неутрализирани са традиционните Велики сили на епохата като Австрия, Прусия и Русия. Първите две – с унизителни поражения, докато с Русия през лятото на 1807 г. се сключва Тилзитският договор. Отношенията между Франция и Русия са по-скоро равноправни, въпреки че руският цар Александър I е принуден доста неохотно да се присъедини към Континенталната блокада против Великобритания. Той е несигурен и своенравен съюзник, но подкрепя Наполеон, както изисква договорката им.